Pilen peger på menneskelig årsag til, at et fragtskib onsdag aften ødelagde jernbanebroen over Limfjorden.

En menneskelig fejl kan være årsagen til, at et skib onsdag aften sejlede ind i en jernbanebro over Limjorden ved Aalborg. Bro og skinner blev forvandlet til forvredet jern, som togene ikke kan køre på. Hos broens ejer, Banedanmark, siger direktøren for området, Søren Boysen, at der er indikationer på, hvor ansvaret ligger. - Intet tyder på teknisk fejl, men vi skal have det undersøgt nærmere, siger han. Politiet har talt med Banedanmarks brovagt på broen og med kaptajnen på skibet. - Nu skal det fastlægges helt præcist, hvem der har gjort hvad, og hvordan det kan lade sig gøre at sejle ind i en bro, siger Søren Boysen. Det er første gang, han oplever, at en påsejling har været så voldsom, at en bro blev lukket. - Jeg har ikke før været med til det før, siger han. Inden det blev lyst, lød det første gæt fra en ingeniør, at det kan tage et halvt år at reparere broen. Søren Boysen vil foreløbig ikke sige, hvor lang tid, der skal til. Han finder det usandsynligt, at der kan lægges et nødspor, mens reparationerne står på. Politiet har oplyst, at kaptajnen på det finske containerskib Ramona var helt ædru. DSB har indsat busser til at køre passagererne over Limfjorden. /ritzau/